b'\n_START_ARTICLE_\nSenov\xc4\x97s Egipto laidojimo praktikos\n_START_SECTION_\nKapai\n_START_PARAGRAPH_\nPer apie 5000 met\xc5\xb3 Senov\xc4\x97s Egipto kapai i\xc5\xa1liko beveik nepakit\xc4\x99 \xe2\x88\x92 tai buvo paprasta po\xc5\xbeemin\xc4\x97 duob\xc4\x97 dykumoje ar uoloje i\xc5\xa1kirstas kambarys su akmens ar plau\xc5\xa1aply\xc4\x8di\xc5\xb3 sienomis. Kai kalbama apie Sen. Egipto kapus, paprastai turimos omeny antkapin\xc4\x97s strukt\xc5\xabros \xe2\x88\x92 koply\xc4\x8dios, kuriomis mirusiojo sielos esyb\xc4\x97s ka ir ba, egiptie\xc4\x8di\xc5\xb3 tik\xc4\x97jimu, gal\xc4\x97jo komunikuoti su gyv\xc5\xb3j\xc5\xb3 pasauliu, artimieji gal\xc4\x97jo atna\xc5\xa1auti aukas mirusiajam ir taip palaikyti j\xc4\xaf pomirtiniame pasaulyje. Nors antkapin\xc4\x97s strukt\xc5\xabros labai skyr\xc4\x97si savo dyd\xc5\xbeiu \xe2\x88\x92 nuo mil\xc5\xbeini\xc5\xa1k\xc5\xb3 piramid\xc5\xbei\xc5\xb3 iki smulki\xc5\xb3 mastab\xc5\xb3 \xe2\x88\x92 j\xc5\xb3 paskirtis buvo beveik identi\xc5\xa1ka. Jose buvo serdabas \xe2\x88\x92 vieta su mirusiojo ka skulpt\xc5\xabra, ir stela, su mirusiojo apra\xc5\xa1ymu bei pamin\xc4\x97tomis aukomis, kurias reikia atna\xc5\xa1auti. Karali\xc5\xa1kieji ir didik\xc5\xb3 kapai buvo i\xc5\xa1skiriami architekt\xc5\xabrin\xc4\x97mis ir menin\xc4\x97mis priemon\xc4\x97mis, ar specifine ikonografija pabr\xc4\x97\xc5\xbeiama mirusiojo pad\xc4\x97tis, privilegijos, tur\xc4\x97tos jam gyvam esant. Daugumoje skirtumai tarp kap\xc5\xb3 buvo s\xc4\x85lygoti geologini\xc5\xb3, vietos geografijos skirtum\xc5\xb3. Ilgainiui nuo gerai dykumoje matom\xc5\xb3 faraon\xc5\xb3 piramid\xc5\xbei\xc5\xb3 egiptie\xc4\x8diai per\xc4\x97jo prie u\xc5\xbeslaptint\xc5\xb3 uolose kap\xc5\xb3 statyb\xc5\xb3, kas didele dalimi buvo i\xc5\xa1\xc5\xa1aukta noru pasl\xc4\x97pti kapus nuo pl\xc4\x97\xc5\xa1ik\xc5\xb3. Kapaviet\xc4\x97s paprastai buvo \xc4\xafrengiamos vakariniame Nilo up\xc4\x97s krante.\n_START_SECTION_\nMumijos\n_START_PARAGRAPH_\nIki ankstyv\xc5\xb3j\xc5\xb3 dinastij\xc5\xb3 laikotarpio mirusi\xc5\xb3j\xc5\xb3 k\xc5\xabnai mumifikuodavosi nat\xc5\xabraliai dykumos sm\xc4\x97lyje. Prad\xc4\x97jus k\xc5\xabnus laidoti karstuose i\xc5\xa1kilo poreikis juos mumifikuoti dirbtinai, nes egiptie\xc4\x8diai tik\xc4\x97jo \xc5\xbeemi\xc5\xa1kojo k\xc5\xabno i\xc5\xa1saugojimo b\xc5\xabtinumu sielos gyvenimo t\xc4\x99stinumui pomirtiniame pasaulyje. Mumifikuojant buvo i\xc5\xa1imami mirusiojo vidaus organai ir sudedami \xc4\xaf kanopas. Taupumo sumetimais Tre\xc4\x8diuoju tarpuvald\xc5\xbeiu kanopos nenaudotos ir balzamuoti organai buvo gr\xc4\x85\xc5\xbeinami \xc4\xaf k\xc5\xabn\xc4\x85. Smegenys pa\xc5\xa1alinamos kaip nereikalingos, \xc5\xa1irdis paliekama k\xc5\xabne, nes buvo tikima, kad ji yra \xc5\xbemogaus esyb\xc4\x97s centras. K\xc5\xabnas buvo d\xc5\xbeiovinamas nat\xc5\xabralia druska natronu (natrio chlorido ir natrio hidrokarbonato mi\xc5\xa1inys). \xc5\xa0i druska tarnavo ir kaip valymo priemon\xc4\x97. Kartais ji buvo sudedama \xc4\xaf lino mai\xc5\xa1elius, kuriais apkam\xc5\xa1omas k\xc5\xabnas. Procesas u\xc5\xbetrukdavo apie 70 dien\xc5\xb3. Po to k\xc5\xabnas buvo \xc4\xaftrinamas eteriniais aliejais ir suvystomas lino audiniais. Tarp audini\xc5\xb3 \xc4\xafdedami amuletai ir kartais \xe2\x88\x92 g\xc4\x97li\xc5\xb3 vainikai. Po to mumija b\xc5\xabdavo apliejama kvapniomis med\xc5\xbeio sultimis, kurios nuo laiko pajuoduodavo. I\xc5\xa1 to kilo pavadinimas mumija \xe2\x88\x92 atidarius karst\xc4\x85 k\xc5\xabnas atrodydavo tarsi i\xc5\xa1teptas degutu ar derva (arab. mummiya). Archeologiniai radiniai rodo, kad mumifikavimas buvo ne vien techninis veiksmas, o ritualas. Skurd\xc5\xabs Egipto gyventojai toliau buvo laidojami dykumoje ir j\xc5\xb3 k\xc5\xabnai mumifikuodavosi nat\xc5\xabraliai.\n_START_SECTION_\nKarstai, sarkofagai\n_START_PARAGRAPH_\nMa\xc5\xbedaug po 3000 m. pr. m. e. mirusi\xc5\xb3j\xc5\xb3 k\xc5\xabnai prad\xc4\x97ti laidoti nendriniuose krep\xc5\xa1iuose ir mediniuose karstuose. Tai buvo paprastos sta\xc4\x8diakamp\xc4\x97s d\xc4\x97\xc5\xbe\xc4\x97s, kuri\xc5\xb3 forma nepakito iki Senosios karalyst\xc4\x97s pabaigos (apie 2160 m. pr. m. e.). Kai kurie j\xc5\xb3 i\xc5\xa1 i\xc5\xa1or\xc4\x97s buvo dekoruojami taip, tarsi imituot\xc5\xb3 kapo (mastabos) i\xc5\xa1or\xc4\x99. Buvo naudojami akmeniniai karstai \xe2\x88\x92 sarkofagai, pagaminti i\xc5\xa1 kalkakmenio arba raudonojo granito. Sarkofagai tur\xc4\x97davo plok\xc5\xa1\xc4\x8dias arba arkos pavidalo rankenas, kad juos b\xc5\xabt\xc5\xb3 galima lengviau pastatyti \xc4\xaf viet\xc4\x85._NEWLINE_Pirmuoju tarpuvald\xc5\xbeiu (apie 2150\xe2\x88\x922030 m. pr. m. e.) pakrikus centrinei vald\xc5\xbeiai \xc4\xaf Egipt\xc4\x85 nebuvo importuojama kokybi\xc5\xa1ka mediena ir karstai gaminti i\xc5\xa1 vietin\xc4\x97s \xc5\xbealiavos. \xc5\xa0ie karstai buvo \xc5\xbeymiai siauresni, ma\xc5\xbeesni, buvo emaliuojami, da\xc5\xbeomi geltona ir ruda spalvomis, kad atrodyt\xc5\xb3 pagaminti i\xc5\xa1 brangaus med\xc5\xbeio. Mirusiojo mumija buvo guldoma taip, kad jos akys atitikt\xc5\xb3 dekoratyvines akis karsto i\xc5\xa1or\xc4\x97je \xe2\x88\x92 tarsi mirusysis magi\xc5\xa1kai gal\xc4\x97t\xc5\xb3 pa\xc5\xbevelgti i\xc5\xa1 karsto. Karstas buvo i\xc5\xa1ra\xc5\xa1omas magi\xc5\xa1kais tekstais pradedant nuo aki\xc5\xb3. Juose minimos aukos mirusi\xc5\xb3j\xc5\xb3 pasaulio dievams pra\xc5\xa1ant j\xc5\xb3 globos pomirtiniame gyvenime. Karsto viduje ant mumijos galvos buvo dedama kauk\xc4\x97 i\xc5\xa1 kartona\xc5\xbeo \xe2\x88\x92 kompozitin\xc4\x97s med\xc5\xbeiagos i\xc5\xa1 lino, papiruso skiau\xc4\x8di\xc5\xb3, sulipdyt\xc5\xb3 skiediniu. Ilgainiui \xc5\xa1ios kauk\xc4\x97s dar\xc4\x97si vis ilgesn\xc4\x97s ir iki Viduriniosios karalyst\xc4\x97s pabaigos (apie 1650 m. pr. m. e.) i\xc5\xa1augo iki atskiro karsto, kuris deng\xc4\x97 vis\xc4\x85 mirusiojo mumij\xc4\x85. \xc5\xa0ie karstai \xc4\xafgavo mumijos form\xc4\x85 ir tapo \xc4\xafprastais Naujosios karalyst\xc4\x97s laikotarpiu (apie 1550\xe2\x88\x921070 m. pr. m. e.). Faraon\xc5\xb3 ir didik\xc5\xb3 mumij\xc5\xb3 karstai dar po to buvo talpinami \xc4\xaf akmenin\xc4\xaf sarkofag\xc4\x85._NEWLINE_21-os dinastijos metu (apie 1070\xe2\x88\x92945 m. pr. m. e.) v\xc4\x97l naudotos vietin\xc4\x97s med\xc5\xbeiagos, kartais karstai pigumo sumetimais buvo gaminti vien i\xc5\xa1 kartona\xc5\xbeo. Dengiami gruntu, da\xc5\xbeomi. I\xc5\xa1 Tre\xc4\x8diojo tarpuvald\xc5\xbeio i\xc5\xa1liko daugiausiai karst\xc5\xb3. Tik\xc4\x97tina, kad daugelis j\xc5\xb3 buvo paimami i\xc5\xa1 senesni\xc5\xb3 kap\xc5\xb3, dekoruojami ir naudojami i\xc5\xa1 naujo. Nors Tre\xc4\x8diasis tarpuvaldis laikomas skurd\xc5\xbeiu Egipto istorijoje, ta\xc4\x8diau i\xc5\xa1 jo i\xc5\xa1liko gra\xc5\xbeiausi Senov\xc4\x97s Egipto karstai, dekoruoti tiek i\xc5\xa1 vidaus, tiek i\xc5\xa1 i\xc5\xa1or\xc4\x97s. Tarp karsto dang\xc4\x8dio ir mumijos veido buvo dedama lenta, kuri tarnavo kaip dar vienas papildomas pavir\xc5\xa1ius mirus\xc4\xafj\xc4\xaf saugantiems tekstams u\xc5\xbera\xc5\xa1yti. 25-os dinastijos metu (716\xe2\x88\x92664 m. pr. m.) Egiptas i\xc5\xa1gyveno pakilim\xc4\x85, v\xc4\x97l pasirod\xc4\x97 dideli\xc5\xb3 karst\xc5\xb3 ir akmenini\xc5\xb3 sarkofag\xc5\xb3. Ptolem\xc4\x97j\xc5\xb3 laikotarpiu egiptieti\xc5\xa1ki karstai savo dekoru tapo vis labiau pana\xc5\xa1\xc5\xabs \xc4\xaf bendros vidur\xc5\xbeemio taut\xc5\xb3 kult\xc5\xabros karstus.\n_START_SECTION_\nLaidojimo tekstai\n_START_PARAGRAPH_\nLaidojimo tekstai tikriausiai egzistavo oraline forma nuo seniausi\xc5\xb3 laidojimo ritual\xc5\xb3 laik\xc5\xb3. Ankstyviausi u\xc5\xbera\xc5\xa1yti tekstai rasti faraono Uno (apie 2375\xe2\x88\x922345 m. pr. m. e.) piramid\xc4\x97je Sakaroje. I\xc5\xa1 piramid\xc5\xbei\xc5\xb3 tekst\xc5\xb3 Pirmuoju tarpuvald\xc5\xbeiu i\xc5\xa1sivyst\xc4\x97 tekst\xc5\xb3 ra\xc5\xa1yba ant karst\xc5\xb3, kartais papildyta papirus\xc5\xb3 tekstais ir u\xc5\xbera\xc5\xa1ais kapo sienose. Karst\xc5\xb3 tekstai rod\xc4\x97 mirusiojo nepriklausomum\xc4\x85 nuo valdovo pomirtiniame pasaulyje, kas sietina su laikotarpio faraono vald\xc5\xbeios silpnumu. Kita vertus, tiesiogin\xc4\x97s s\xc4\x85sajos su piramid\xc5\xbei\xc5\xb3 tekstais galb\xc5\xabt liudijo i\xc5\xa1likusi\xc4\x85 faraono svarb\xc4\x85. Karst\xc5\xb3 tekstai \xc4\xaftraukdavo patarimus, kuriais mirusysis tur\xc4\x97t\xc5\xb3 vadovautis pomirtiniame pasaulyje. Mokslininkai i\xc5\xa1skyr\xc4\x97 1185 tokius patarimus. Kai kurie patarimai i\xc5\xa1skirti grup\xc4\x97mis, pavyzd\xc5\xbeiui \xe2\x88\x92 \xe2\x80\x9eDviej\xc5\xb3 keli\xc5\xb3 knyga\xe2\x80\x9c, kurioje apra\xc5\xa1omas pomirtinis pasaulis ir jo \xc5\xbeem\xc4\x97lapis. Antruoju tarpuvald\xc5\xbeiu (apie 1650\xe2\x88\x921550 m. pr. m. e.) tekst\xc5\xb3 reik\xc5\xa1m\xc4\x97 i\xc5\xa1augo ir v\xc4\x97liau i\xc5\xa1 j\xc5\xb3 sudaryta \xe2\x80\x9eMirusi\xc5\xb3j\xc5\xb3 knyga\xe2\x80\x9c i\xc5\xa1 apie 200 skyri\xc5\xb3, kuri\xc5\xb3 pus\xc4\x97 kilo i\xc5\xa1 piramid\xc5\xbei\xc5\xb3 ir karst\xc5\xb3 tekst\xc5\xb3. \xe2\x80\x9eMirusi\xc5\xb3j\xc5\xb3 knygos\xe2\x80\x9c tekstai buvo u\xc5\xbera\xc5\xa1omi kapuose paliktuose papirusuose ir kartais kai kurie fragmentai \xe2\x88\x92 ant amulet\xc5\xb3._NEWLINE_Kita laidojimo literat\xc5\xabra ap\xc4\x97m\xc4\x97 \xe2\x80\x9eOl\xc5\xb3 knyg\xc4\x85\xe2\x80\x9c, \xe2\x80\x9eVart\xc5\xb3 knyg\xc4\x85\xe2\x80\x9c ir \xe2\x80\x9ePasl\xc4\x97pto kambario knyg\xc4\x85\xe2\x80\x9c. Visose jose buvo pasakojama saul\xc4\x97s dievo kelion\xc4\x97 valtimi tamsos pasauliu nakt\xc4\xaf, kuri u\xc5\xbesibaigia kiekvienos dienos ryt\xc4\x85 prisikeliant dievui au\xc5\xa1ros pavidalu. Naujosios karalyst\xc4\x97s laikotarpiu \xc5\xa1ie tekstai buvo susij\xc4\x99 i\xc5\xa1imtinai su valdov\xc5\xb3 kapais, v\xc4\x97liau pasirod\xc4\x97 priva\xc4\x8diuose. Iliustruoti papirusai buvo paliekami kapuose, tekst\xc5\xb3 iliustracijomis dekoruotos kap\xc5\xb3 sienos. Ptolem\xc4\x97j\xc5\xb3 laikotarpiu tekst\xc5\xb3 ra\xc5\xa1yba nesustojo. Pasirod\xc4\x97 \xe2\x80\x9eAm\xc5\xbeinyb\xc4\x97s praleidimo knyga\xe2\x80\x9c ir \xe2\x80\x9eKv\xc4\x97pavimo knyga\xe2\x80\x9c. Jos tur\xc4\x97jo saugoti mirus\xc4\xafj\xc4\xaf ir pad\xc4\x97ti jam s\xc4\x97kmingai nukakti \xc4\xaf pomirtin\xc4\xaf pasaul\xc4\xaf. Laidojimo tekst\xc5\xb3 turinys keit\xc4\x97si pagal periodus, bet ilgainiui juose formavosi mintis apie mirusiojo nepriklausomum\xc4\x85 nuo faraono ir teisingo gyvenimo b\xc5\xabdo \xc5\xa1iame pasaulyje atlyginimu geresniu gyvenimu pomirtiniame.\n_START_SECTION_\nLaidojimo ceremonijos\n_START_PARAGRAPH_\nAnks\xc4\x8diausios \xc5\xbeinios apie egiptie\xc4\x8di\xc5\xb3 laidojimo ritualus yra i\xc5\xa1 Senosios karalyst\xc4\x97s. Debeheno mastabos Gizoje sienos reljefuose pavaizduota bent dalis laidojimo ceremonijos. Pavaizduotas kapas, \xc4\xaf j\xc4\xaf \xc4\xafkeliamos statulos, septyni vyrai, rampa ne\xc5\xa1antys dovanas: \xc5\xbe\xc4\x85s\xc4\xaf, jautienos pal\xc4\x8dius, alaus, pieno ir vyno \xc4\x85so\xc4\x8dius, duonos ir pyrag\xc5\xb3. Pavaizduotos eil\xc4\x97s kl\xc5\xabpan\xc4\x8di\xc5\xb3 ir si\xc5\xablan\xc4\x8di\xc5\xb3 aukas \xc5\xa1ventik\xc5\xb3. Pavaizduotos trys rankomis plojan\xc4\x8dios moterys su \xc4\xafra\xc5\xa1u "apdainuojama haremo". Kitoje scenoje vaizduojamas aukojamo gyvulio skerdimas laidotuv\xc4\x97ms, \xc5\xa1okiai ir dainos aplink dovan\xc5\xb3 stal\xc4\x85, skaitantys \xc5\xa1ventikai._NEWLINE_Viena svarbiausi\xc5\xb3 laidojimo ceremonij\xc5\xb3 buvo mirusiojo burnos prav\xc4\x97rimas. Ceremonij\xc4\x85 atlikdavo \xc5\xa1ventikas, kuris sukalb\xc4\x97davo u\xc5\xbekeikim\xc4\x85 ir ritualine vedega praverdavo mumijos burn\xc4\x85. \xc5\xa0is veiksmas buvo atliekamas, kad mirusysis pomirtiniame pasaulyje gal\xc4\x97t\xc5\xb3 kv\xc4\x97puoti ir kalb\xc4\x97ti. Tokia pati ceremonija buvo atliekama su mirusiojo statulomis ir jo vaizdiniais sienose. Pana\xc5\xa1iai \xc5\xa1ventikas u\xc5\xbekalb\xc4\x97davo rankas, kojas ir kitas k\xc5\xabno dalis, kad jos atgyt\xc5\xb3 pomirtiniame pasaulyje. Po to, kai buvo sune\xc5\xa1ti visi objektai, kuri\xc5\xb3 mirusiajam prireiks aname pasaulyje, kapo grindys b\xc5\xabdavo i\xc5\xa1valomos nuo p\xc4\x97d\xc5\xb3 p\xc4\x97dsak\xc5\xb3 ir kapas u\xc5\xbedaromas. Po to \xc5\xa1alia kapo vykdavo laidotuvi\xc5\xb3 puota, po kurios b\xc5\xabdavo surenkami mumifikavimo, puotos ir kiti liku\xc4\x8diai, kurie b\xc5\xabdavo u\xc5\xbekasami duob\xc4\x97je netoli kapo.'